# Lillehammer Region brannvesen

|  |
| --- |
| Dato: 24.04.2023 |
| Vår ref.: SVEPEDER 23/2920-1 |
| Arkivkode:  Løpenum: 23/10433 |
| Deres ref: |

**FORSKRIFT OM FEIEGEBYR - FORSKRIFTEN**

**Forskrift om gebyr for tilsyn og feiing av fyringsanlegg, Lillehammer, Øyer og Gausdal kommune, (Forskrift om tilsyns- og feiegebyr)**

Fastsatt av Lillehammer, Øyer og Gausdal kommunestyre [dato] med hjemmel i lov 14. juni 2002 nr. 20 om vern mot brann, eksplosjon og ulykker med farlige stoff og om brannvesenets redningsoppgaver (brann- og eksplosjonsvernloven) § 28 andre ledd.

**§ 1. Formål**

Forskriften skal sikre at kommunens kostnader knyttet til tilsyn og feiing av fyringsanlegg dekkes i tråd med brann- og eksplosjonsvernloven § 28 annet ledd.

**§ 2. Virkeområde**

Forskriften gjelder for eier av fyringsanlegg i kommunene Lillehammer, Øyer og Gausdal.

Forskriften gjelder gebyr for tilsyn og feiing som gjennomføres av, eller i regi av, kommunen.

**§ 3. Definisjoner**

I forskriften skal følgende begreper forstås slik:

1. Eier: Den som har grunnbokshjemmel til et byggverk med fyringsanlegg. Med eier forstås også andelseier og fester av tomt.
2. Feiing: Rengjøring av røykkanal og uttak av sot.
3. Fyringsanlegg: Ildsted, sentralvarmekjele eller varmluftsaggregat der varme produseres ved forbrenning av fast, flytende eller gassformig brensel, inklusive røykkanal, og matesystem for brensel.
4. Røykkanal: Kanal for transport av røykgasser fra fyringsanleggets røykuttak til fri luft, herunder anbringer, røykrør og skorstein.
5. Skorstein (pipe): Loddrett del av røykkanal. En skorstein kan bestå av flere loddrette røykkanaler.
6. Tilsyn: Å kontrollere at plikter gitt i, eller i medhold av brann- og eksplosjonsvernloven overholdes.

**§ 4. Hva tilsyns- og feiegebyret dekker**

Gebyret skal dekke kommunens kostnader knyttet til tilsyn og feiing av fyringsanlegg, jf forskrift om brannforebygging § 17.

**§ 5. Plikt til å betale gebyr**

Tilsyn/feiegebyret faktureres eier som har registrert fyringsanlegg, med mindre annet fremgår av forskriften. Gebyr innkreves uavhengig av om fyringsanlegget er i regelmessig bruk eller ikke.

Gebyr innkreves selv om brannforebygger, etter varsel og oppmøte, ikke har fått tilfredsstillende atkomst til fyringsanlegget og av den grunn ikke har utført tilsyn /feiing.

For gassfyrt fyringsanlegg innkreves gebyr med egne satser.

**§ 6. Feie/tilsynsgebyr**

Kommunen vurderer behovet for feiing/tilsyn med fyringsanlegg, fastsetter et intervall, og bestemmer når tiltak skal utføres. Gebyret avhenger av antallet røykkanaler i skorsteinen.

Gebyret innkreves årlig av den enkelte kommune og faktureres sammen med øvrige kommunale avgifter og gebyrer, og skjer uavhengig av når tiltaket finner sted.

**§ 7. Fastsettelse av gebyr**

Størrelsen på gebyrene fastsettes årlig med likt beløp av det enkelte kommunestyre for det påfølgende år, og kunngjøres på kommunens nettsider.

**§ 8. Unntak fra gebyrplikt**

Kommunen gir etter søknad fritak fra å betale gebyr etter denne forskriften i følgende tilfeller:

1. Eier bekrefter skriftlig at ildstedet er koblet fra røykkanalen.
2. Eier bekrefter skriftlig at røykkanalen i skorsteinen er lukket ved blending.
3. Eier bekrefter skriftlig at fyringsanlegget er tilsvarende sikret mot bruk.

Gebyrplikten opphører ikke før vedtak om gebyrfritak er fattet. Når gebyrfritak er innvilget, justeres beløpet på neste terminfakturering.

**§ 10. Myndighet**

Lillehammer Region Brannvesen utøver myndighet etter forskriften.

**§ 11. Ikrafttredelse**

Forskriften trer i kraft dd.mm.åååå